Metodický pokyn č. 1/2012 Žilinský samosprávny kraj Strana 1

**Metodický pokyn predsedu Žilinského samosprávneho kraja č. 1/2012**

**k povinnému zverejňovaniu zmlúv, objednávok a faktúr**

 **(ďalej len „metodický pokyn“)**

 Predseda Žilinského samosprávneho kraja na zabezpečenie jednotného uplatňovania a výkladu ustanovení zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov v spojení s ustanoveniami  zákona č. 40/1964 Zb. Občiansky zákonník v znení neskorších predpisov, ktoré upravujú povinné zverejňovanie zmlúv, objednávok a faktúr a právne účinky so zverejnením spojené vydáva tento metodický pokyn:

**Čl. I**

**Úvodné ustanovenia**

**(1)** Dňa 1. januára 2011 nadobudol účinnosť zákon č. 546/2010 Z. z., ktorým sa doplnil zákon č. 40/1964 Zb. Občiansky zákonník v znení neskorších predpisov a ktorým sa menili a doplnili niektoré zákony (zákon č. 513/1991 Zb. Obchodný zákonník v znení neskorších predpisov a zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon o slobode informácií“).

**(2)** Vzhľadom k tomu, že pri aplikácii povinného zverejňovania zmlúv, objednávok a faktúr sa vyskytli rôzne problémy, Národná rada SR zákon o slobode informácií novelizovala a to prijatím zákona č. 382/2011 Z. z., ktorým sa mení a dopĺňa zákon o slobode informácií. **Zákon č. 382/2011 Z. z. nadobudol účinnosť dňa 1. januára 2012.** Nadobudnutím účinnosti zákona č. 382/2011 Z. z. sa zrušilo nariadenie vlády SR č. 118/2011 Z. z., ktorým sa ustanovuje hodnota objednávok tovarov a služieb a faktúr za tovary a služby, ktoré sa nezverejňujú. Na vykonanie zákona č. 382/2011 Z. z. vydala vláda SR nariadenie vlády SR č. 498/2011 Z. z., ktoré nadobudlo účinnosť taktiež dňom 1. januára 2012.

**(3)** Tento metodický pokyn sa vzťahuje na Úrad Žilinského samosprávneho kraja a na všetky organizácie v zriaďovateľskej pôsobnosti Žilinského samosprávneho kraja.

**Čl. II**

**Povinné zverejňovanie zmlúv od 1. januára 2012**

**(1) Povinne zverejňovanou zmluvou je zmluva, ktorá spĺňa nasledujúce základné znaky:**

**a)** ide o písomnú zmluvu alebo písomnú dohodu,

**b)** ide o zmluvu (dohodu), ktorá je uzavretá po 01. 01. 2012 (vrátane),

**c)** ide o zmluvu (dohodu), ktorá:

Metodický pokyn č. 1/2012 Žilinský samosprávny kraj Strana 2

- buď obsahuje informáciu, ktorá sa získala za finančné prostriedky, s ktorými hospodária právnické
 osoby verejnej správy[[1]](#footnote-1) vrátane neštátnych účelových fondov,

- alebo sa týka používania finančných prostriedkov, s ktorými hospodária právnické osoby verejnej
 správy vrátane neštátnych účelových fondov,

- alebo sa týka nakladania s majetkom štátu, majetkom obce, majetkom vyššieho územného celku
 alebo majetkom právnických osôb zriadených zákonom alebo na základe zákona,

- alebo sa týka nakladania s finančnými prostriedkami Európskej únie.

**d)** jednou zo zmluvných strán (účastníkov dohody) **je povinná osoba**[[2]](#footnote-2). V podmienkach Žilinského samosprávneho kraja (ďalej len „ŽSK“) **sú povinnými osobami**:

d.1.) **ŽSK** (Úrad ŽSK),

d.2.) organizácia v zriaďovateľskej pôsobnosti ŽSK (ďalej len **„OvZP“),**

d.3.) **iná právnická osoba**, ktorú založil ŽSK a to:

 - iná právnická osoba než OvZP (s.r.o, a.s., nadácia, nezisková organizácia a pod.), ktorú založil
 ŽSK, alebo v ktorej má ŽSK výlučnú účasť
 - iná právnická osoba než OvZP, ktorú založil ŽSK spolu s obcou a v ktorej majú ŽSK spoločne
 s obcou výlučnú účasť

 - iná právnická osoba než OvZP, ktorú založil štát spoločne so ŽSK a v ktorej majú výlučnú
 účasť,

  ak ide o zmluvu, ktorá:

 **a)** sa týka **nakladania s majetkom** tejto právnickej osoby a **nebola uzatvorená v bežnom**

 **obchodnom styku** v rozsahupredmetu podnikania alebo
 činnosti zapísanej v obchodnom registri alebo v inej úradnej evidencii takejto povinnej osoby.
 Bežným obchodným stykom sa podľa predpisov obchodného práva rozumie bežná obchodná
 činnosť, najmä uzatváranie takých zmlúv, ktoré sú potrebné na zabezpečenie
 riadneho výkonu tých činností, ktoré sú predmetom podnikania alebo inej povolenej činnosti
 takejto povinnej osoby.

 **b)** alebo sa týka nakladania s finančnými prostriedkami Európskej únie.

**(2)** **Nezverejňujú sa:**

**2.1.** **časti (ustanovenia v texte)** povinne zverejňovaných zmlúv, ktoré obsahujú informáciu, ktorá sa podľa zákona o slobode informácií nesprístupňuje. Nesprístupňujú sa informácie uvedené v § 8 až §13 zákona o slobode informácií, najmä:

- informácie, ktoré podliehajú ochrane osobnosti a osobných údajov,
- informácie, ktoré podliehajú bankovému tajomstvu, daňovému tajomstvu, utajované skutočnosti,

- informácie, ktoré podliehajú ochrane duševného vlastníctva (autorské práva a pod.),

- informácie týkajúce sa prebiehajúceho (neukončeného) výkonu kontroly, dohľadu alebo dozoru

 orgánom verejnej moci atď..

V prípade, ak zmluva obsahuje časti (ustanovenia), ktoré sa podľa zákona o slobode informácií nesprístupňujú, povinná osoba tieto časti (ustanovenia) nezverejní, avšak stále má povinnosť zverejniť ostatné časti (ustanovenia) zmluvy.

**2.2. prílohy** povinne zverejňovaných zmlúv, ktorými sú: technické predlohy, návody, výkresy, projektové dokumentácie, modely, spôsob výpočtu jednotkových cien a vzory. Tieto časti – prílohy povinne zverejňovaných zmlúv sa však môžu zverejniť, pokiaľ sa tak povinná osoba rozhodne.

Metodický pokyn č. 1/2012 Žilinský samosprávny kraj Strana 3

Taktiež sa nemusia zverejniť ustanovenia všeobecných obchodných podmienok, ak časť obsahu povinne zverejňovanej zmluvy je určená odkazom na ne a zároveň totožné ustanovenia všeobecných obchodných podmienok boli zverejnené tou istou povinnou osobou spolu s inou povinne zverejňovanou zmluvou, ktorá už nadobudla účinnosť; pri takto povinne zverejňovanej zmluve sa uvedie v Centrálnom registri zmlúv alebo na webovom sídle odkaz na inú povinne zverejňovanú zmluvu, ktorá už nadobudla účinnosť.

**2.3.** **celé zmluvy:**

**A)** zmluvy uvedené § 5a ods. 5 písm. a) až s ) zákona o slobode informácií, ktorými sú :

 a) služobná zmluva,

 b) ***pracovná zmluva a dohoda o práci vykonávanej mimo pracovného pomeru****;* povinne
 zverejňovanou zmluvou však je kolektívna zmluva,

 c) zmluva týkajúca sa burzových obchodov a ich sprostredkovania,

 d) zmluva týkajúca sa cenných papierov alebo iných finančných nástrojov,

 e) zmluva uzavieraná v pôsobnosti Slovenskej informačnej služby a Vojenského spravodajstva,

 f) zmluva, ktorej účelom je zabezpečenie ochrany a bezpečnosti v miestach, kde sa vykonáva
 väzba alebo trest odňatia slobody,

 g) zmluva, ktorej účelom je zabezpečenie potrieb cudzích zastupiteľských úradov v Slovenskej
 republike a zabezpečenie činnosti zastupiteľských úradov Slovenskej republiky v zahraničí,

 h) zmluva uzavieraná v pôsobnosti Štátnej pokladnice týkajúca sa finančných a platobných
 služieb,

 i) zmluva týkajúca sa obchodov zabezpečujúcich likviditu štátu a zmluva o zabezpečení
 poskytovania platobných služieb,

 j) zmluva o pôžičke podľa osobitného predpisu[[3]](#footnote-3),

 k) zmluva, ktorej účelom je zabezpečenie hospodárskej mobilizácie,

 l) zmluva, ktorej účelom je realizácia aktívnych opatrení na trhu práce alebo podpora
 zamestnávania občanov so zdravotným postihnutím podľa osobitného zákona a ktorá sa uzatvára
 so zamestnancom, uchádzačom o zamestnanie alebo so záujemcom o zamestnanie,

 m) ***zmluva o poskytovaní sociálnej služby, ktorá sa uzatvára s prijímateľom sociálnej služby[[4]](#footnote-4)***,

 n) zmluva týkajúca sa vykonávania opatrení sociálnoprávnej ochrany detí a sociálnej kurately
 uzavieraná s fyzickou osobou podľa osobitného predpisu, okrem zmluvy uzavieranej s fyzickou
 osobou, ktorá vykonáva opatrenia sociálnoprávnej ochrany detí a sociálnej kurately podľa
 osobitného predpisu,

 o) zmluva týkajúca sa prevozu alebo uskladnenia vojenského materiálu, zbraní alebo streliva
 uzavieraná v pôsobnosti Ministerstva obrany Slovenskej republiky, akciových spoločností v jeho
 zakladateľskej pôsobnosti a rozpočtových organizácií v jeho zriaďovateľskej pôsobnosti,

 p) zmluva, ktorej účelom je plnenie úloh Policajného zboru súvisiacich s bojom proti terorizmu a
 organizovanému zločinu, činnosťou služby kriminálnej polície, služby finančnej polície, so
 zaisťovaním osobnej bezpečnosti určených osôb, s ochranou objektov a so zabezpečením ochrany
 štátnej hranice,

 q) zmluva týkajúca sa vyporiadania vlastníctva nehnuteľností do vlastníctva Národnej diaľničnej
 spoločnosti podľa osobitného zákona,

 r) ***zmluva, ktorej predmetom je umelecký výkon alebo použitie umeleckého výkonu[[5]](#footnote-5) a zmluva, ktorú uzatvára povinná osoba s fyzickou osobou inej umeleckej profesie[[6]](#footnote-6)*,**

Metodický pokyn č. 1/2012 Žilinský samosprávny kraj Strana 4

 s) zmluva týkajúca sa razby mincí, medailí, žetónov alebo obdobných predmetov.

**B)** zmluvy, ktoré uzatvorila povinná osoba podľa  čl. II  bod 1 písm. d.3.) tohto metodického
 pokynu **v bežnom obchodnom styku** v rozsahu svojho predmetu podnikania alebo činnosti
 zapísanej v obchodnom registri alebo v inej úradnej evidencii takejto povinnej osoby a týkajú sa

 nakladania s jej majetkom.

**(3) Zverejnenie informácie o uzatvorení zmluvy:**

Namiesto zmlúv, ktoré sa povinne nezverejňujú a ktoré sú nižšie vymenované, **sa povinne zverejňuje informácia o uzatvorení takejto zmluvy.** To neplatí, ak sa takýto typ zmluvy uzavrel s fyzickou osobou, ktorá nie je podnikateľom; v takomto prípade sa nezverejňuje ani zmluva, ani informácia o jej uzatvorení.

**Ide o nasledujúce zmluvy:**

**-** zmluva, ktorú uzatvorila povinná osoba podľa podľa  čl. II  bod 1 písm. d.3.) tohto metodického pokynu v bežnom obchodnom styku v rozsahu svojho predmetu podnikania alebo činnosti zapísanej v obchodnom registri alebo v inej úradnej evidencii takejto povinnej osoby a týka sa nakladania s jej majetkom,

**-** zmluva týkajúca sa burzových obchodov a ich sprostredkovania,

- zmluva týkajúca sa cenných papierov alebo iných finančných nástrojov

- zmluva týkajúca sa obchodov zabezpečujúcich likviditu štátu a zmluva o zabezpečení poskytovania
 platobných služieb,

- zmluva o pôžičke podľa osobitného predpisu3

- zmluva, ktorej predmetom je umelecký výkon alebo použitie umeleckého výkonu a zmluva, ktorú
 uzatvára povinná osoba s fyzickou osobou inej umeleckej profesie,

- zmluva týkajúca sa razby mincí, medailí, žetónov alebo obdobných predmetov.

**(4)**  V prípade pochybnosti o tom:

 - či sa má zverejniť celá zmluva, alebo jej samostatná príloha alebo či zmluva bola uzavretá
 v bežnom obchodnom styku - sa vecne príslušný zamestnanec ŽSK alebo OvZP obráti so
 žiadosťou o stanovisko na Kanceláriu predsedu ŽSK (právnika),

- či sa má zverejniť konkrétne ustanovenie (časť textu) zmluvy - sa vecne príslušný zamestnanec ŽSK alebo OvZP sa obráti so žiadosťou na zamestnanca odboru kultúry a komunikácie s verejnosťou Úradu ŽSK, oddelenie komunikácie s verejnosťou (ďalej len “OKaKV Úradu ŽSK“) zodpovedného za poskytovanie informácií.

**Čl. III**

**Miesto povinného zverejňovania zmlúv**

**a informácie o uzatvorení zmluvy**

1. Povinne zverejňovaná zmluva a informácia o uzatvorení zmluvy, sa zverejňujú **na webovom sídle[[7]](#footnote-7) povinnej osoby, ktorá zmluvu uzatvára**. V podmienkach ŽSK sa povinne zverejňovaná zmluva a informácia o uzatvorení zmluvy zverejňujú nasledujúcim spôsobom:

**a)**  ak ide o zmluvu, ktorú uzatvára ŽSK - zverejňuje sa na webovom sídle ŽSK.

Metodický pokyn č. 1/2012 Žilinský samosprávny kraj Strana 5

**b)**  ak ide o zmluvu, ktorú uzatvára OvZP , ktorá má webové sídlo - zverejňuje sa na webovom sídle tejto OvZP.

Tým nie sú dotknuté povinnosti OvZP, ktoré vyplývajú pre správcov zo Zásad hospodárenia a nakladania s majetkom ŽSK, najmä povinnosť, aby s uzavretím zmluvy vyslovili vopred súhlas príslušné orgány ŽSK (predseda ŽSK alebo Zastupiteľstvo ŽSK).

**c)** ak ide o zmluvu, ktorú uzatvára OvZP, ktorá nemá webové sídlo - zverejňuje sa na webovom sídle ŽSK. .
V tomto prípade sa na postup pri zverejňovaní takejto zmluvy a informácie o uzatvorení zmluvy sa primerane vzťahujú ustanovenia tohto metodického pokynu, ktoré upravujú postup pri zverejňovaní zmlúv a informácie o uzatvorení zmluvy na Úrade ŽSK.

**d)** ak ide o zmluvu, ktorú uzatvára iná povinná osoba než ŽSK alebo OvZP, v ktorej má ŽSK účasť 50 % alebo menej ako 50 % - zverejňuje sa v Centrálnom registri zmlúv, ktorý vedie Úrad vlády SR ([www.crz.gov.sk](http://www.crz.gov.sk)).
Takúto zmluvu alebo informáciu o jej uzatvorení povinná osoba zašle bezodkladne Úradu vlády SR na zverejnenie. Podrobnosti o zverejňovaní zmlúv v Centrálnom registri zmlúv ustanovuje nariadenie vlády SR č. 498/2011 Z. z..

**Čl. IV**

**Postup pri povinnom zverejňovaní zmlúv a informácií o uzatvorení zmluvy**

**Časť 1.**

**na Úrade ŽSK**

**(1) Zverejňovanie zmlúv:**

**1.1.** Na Úrade ŽSK sú príslušné odbory Úradu ŽSK povinné bezodkladne po uzavretí zmluvy, najneskôr do 5-tich pracovných dní odo dňa uzavretia zmluvy resp. najneskôr do 5-tich pracovných dní odo dňa, kedy bude ŽSK doručená uzavretá zmluva, zaslať e-mailom zamestnancovi OKaKV Úradu ŽSK, ktorý je poverený zverejňovaním informácií,:

**a)** **údaje** o uzatvorenej zmluve a to vo forme **vyplnenia tabuľky uvedenej v Prílohe č. 1** tohto metodického pokynu,

**b**) **a zmluvu** v elektronickej  podobe podľa niektorej z nasledujúcich možností:

**1.1.1.**  v prípade, ak príslušný odbor Úradu ŽSK disponuje finálnou verziou zmluvy (napr. vo formáte doc., rtf., a pod.), **nahradí** strany zmluvy obsahujúce údaje, ktoré sa podľa zákona o slobode informácií nesprístupňujú a strany zmluvy, na ktorých sú podpisy a pečiatky účastníkov zmluvy **naskenovanými stranami** podpísanej zmluvy, pričom na naskenovaných stranách **vyčierni alebo prelepí** nesprístupňované informácie, ako aj údaje, ktoré sa z bezpečnostných dôvodov nezverejňujú (podpisy účastníkov zmluvy, čísla súkromných a firemných bankových účtov).

**1.1.2.** v prípade, ak príslušný odbor Úradu ŽSK nedisponuje finálnou verziou zmluvy (napr. vo formáte doc., rtf., a pod.), **je povinný celú zmluvu naskenovať** **a uložiť ju vo formáte pdf. a súčasne rtf. a zaslať na zverejnenie obidva súbory.** Údaje (informácie), ktoré sa nesprístupňujú, ako aj údaje, ktoré sa z bezpečnostných dôvodov nezverejňujú (podpisy účastníkov zmluvy, čísla súkromných a firemných bankových účtov) musia byť vyčiernené alebo prelepené.

Metodický pokyn č. 1/2012 Žilinský samosprávny kraj Strana 6

**1.1.3.** v prípade, ak príslušný odbor Úradu ŽSK disponuje finálnou verziou zmluvy v elektronickej podobe (napr. vo formáte doc. a pod.), **do elektronickej verzie zmluvy dopíše podľa podpísaného originálu** nasledujúce údaje: údaje o dátumoch uzavretia zmluvy jednotlivými účastníkmi zmluvy; meno, priezvisko, funkciu osoby, ktorá zmluvu podpisovala za účastníka zmluvy spolu s dovetkom o tom, že na zmluve je vlastnoručný podpis tejto osoby v podobe „v.r.“ alebo „vlastnoručný podpis“. Z elektronickej verzie zmluvy zároveň **vymaže** také údaje (informácie), ktoré sa nesprístupňujú, ako aj údaje, ktoré sa z bezpečnostných dôvodov nezverejňujú (čísla súkromných a firemných bankových účtov).

**(2) Pri zverejňovaní zmluvy, ktorá na vznik, zmenu alebo zánik práva vyžaduje vklad do katastra nehnuteľností[[8]](#footnote-8) - je povinnosť**  zverejniť zmluvu aj s osobnými údajmi účastníka zmluvy v rozsahu: titul, meno, priezvisko, adresa trvalého pobytu a označenie nehnuteľnosti v rozsahu podľa katastrálneho zákona. **Pri** **zverejňovaní ostatných zmlúv** **sa osobné údaje fyzickej osoby – nepodnikateľa zverejňujú len v rozsahu: titul, meno, priezvisko.** **Podpisy** účastníkov zmluvy **sa nezverejňujú** a to bez ohľadu na to, o aký druh zmluvy alebo zmluvnú stranu ide; **pečiatky** účastníkov zmluvy **sa zverejňujú**.

**(3) Zverejňovanie informácie o uzatvorení zmluvy:**

**3.1.** Na Úrade ŽSK sú príslušné odbory Úradu ŽSK povinné zaslať e-mailom zamestnancovi OKaKV Úradu ŽSK, ktorý je poverený zverejňovaním informácií, informáciu o uzavretí zmluvy, ktorá sa ako celok nezverejňuje (zmluvy podľa čl. II bod (3) tohto metodického pokynu), bezodkladne po uzavretí zmluvy, najneskôr do 5-tich pracovných dní odo dňa uzavretia zmluvy resp. najneskôr do 5-tich pracovných dní odo dňa, kedy bude ŽSK doručená uzavretá zmluva, a to vo forme **vyplnenia tabuľky, ktorá tvorí Prílohu č. 4** tohto metodického pokynu.

**Časť 2**

**v OvZP**

**(1)** OvZP upravia na svoje podmienky podrobnejší postup pri zverejňovaní zmlúv a informácií o uzatvorení zmlúv na svojich webových sídlach vo vnútorných predpisoch tak, aby zverejňovanie bolo v súlade so zákonom o slobode informácií, ako aj v súlade s týmto metodickým pokynom.

**Čl. V**

**Potvrdenie o zverejnení zmluvy a informácie o uzatvorení zmluvy**

**a evidencia povinne zverejňovaných zmlúv a informácií**

**(1)** Ak zmluvu alebo informáciu o uzatvorení zmluvy zverejňuje ŽSK na svojom webovom sídle, zamestnanec OKaKV Úradu ŽSK vydá zamestnancovi odboru Úradu ŽSK alebo OvZP, ktorý zmluvu alebo informáciu o uzatvorení zmluvy zaslal na zverejnenie, print-screen potvrdzujúci zverejnenie zmluvy alebo informácie o uzatvorení zmluvy.

**(2)** Print-screen potvrdzujúci zverejnenie zmluvy alebo informácie o uzatvorení zmluvy sa zakladá spolu so zmluvou do centrálneho registra zmlúv, ktorý vedie Úrad ŽSK.

Metodický pokyn č. 1/2012 Žilinský samosprávny kraj Strana 7

**(3)** Povinná osoba (ŽSK, OvZP) vydá účastníkovi zmluvy na jeho požiadanie písomné potvrdenie o zverejnení zmluvy. Ak sa zverejnila zmluva, ktorá na vznik, zmenu alebo zánik práva vyžaduje vklad do katastra nehnuteľností podľa osobitného predpisu, povinná osoba (ŽSK, OvZP) bezodkladne zasiela písomné potvrdenie o zverejnení zmluvy príslušnej správe katastra.

**(4)** Na Úrade ŽSK písomné potvrdenie o zverejnení zmluvy vypracúva vecne príslušný odbor Úradu ŽSK v spolupráci s právnikom kancelárie predsedu ŽSK na podklade print-screen-u, ktorý vydal zamestnanec OKaKV Úradu ŽSK. Základné náležitosti písomného potvrdenia o zverejnení zmluvy upravuje zákon o slobode informácií v § 5a ods. 12.

**(5)** OKaKV Úradu ŽSK vedie evidenciu zmlúv, ktoré zverejnil na webovom sídle ŽSK.

**(6)** OvZP sú povinné viesť evidenciu zmlúv, ktoré zverejnili na svojom webovom sídle a/alebo  ktoré zaslali na zverejnenie na webovom sídle ŽSK a/alebo ktoré zaslali na zverejnenie v Obchodnom vestníku, ako aj tých zmlúv, ktoré boli v Obchodnom vestníku zverejnené.

**Čl. VI**

**Účinnosť povinne zverejňovaných zmlúv**

**a doba zverejnenia zmluvy a informácie o uzatvorení zmluvy**

**(1)** Zmluva, ktorá sa povinne zverejňuje, **je účinná dňom nasledujúcim po dni jej zverejnenia**.

**(2)**  Účastníci si môžu dohodnúť, že zmluva nadobúda účinnosť neskôr po jej zverejnení.

**(3)** Zmluva uzavretá na účely odstránenia následkov mimoriadnej udalosti bezprostredne ohrozujúcej život, zdravie, majetok alebo životné prostredie, je účinná aj bez zverejnenia. Uvedené nezbavuje povinnú osobu (ŽSK, OvZP) povinnosti zverejniť takúto zmluvu do troch mesiacov od uzavretia zmluvy.

**(4)** Bez zverejnenia je účinné aj ustanovenie zmluvy, ktoré obsahuje informáciu, ktorá sa podľa osobitného zákona nesprístupňuje.

**(5)** **Ak sa do troch mesiacov od uzavretia zmluvy** alebo od udelenia súhlasu, ak sa na jej platnosť vyžaduje súhlas príslušného orgánu, zmluva **nezverejnila, platí, že k uzavretiu zmluvy nedošlo**.

**(6)** Ak zmluva nie je zverejnená do siedmich (kalendárnych) dní odo dňa uzavretia alebo odo dňa doručenia súhlasu, ak sa na jej platnosť vyžaduje súhlas príslušného orgánu, môže účastník (t.j. iná osoba ako ŽSK, OvZP) podať návrh na zverejnenie v Obchodnom vestníku.

**(7)** Ak je zmluva zverejnená viacerými spôsobmi alebo viacerými účastníkmi zmluvy, **rozhodujúce je prvé zverejnenie zmluvy**.

**(8)** V prípade, ak je účastníkom zmluvy **viacero povinných osôb, má povinnosť zverejniť zmluvu,** ktorá je povinne zverejňovanou zmluvou alebo informáciu o uzatvorení zmluvy, **každá z nich.**

**(9)** Povinne zverejňovaná zmluva a informácia o uzatvorení zmluvy sa **zverejňujú nepretržite** **počas existencie záväzku** vzniknutého z povinnej zverejňovanej zmluvy alebo zo zmluvy, o ktorej sa zverejňuje informácia o jej uzatvorení, **najmenej však počas piatich rokov** od nadobudnutia účinnosti zmluvy podľa zákona.

Metodický pokyn č. 1/2012 Žilinský samosprávny kraj Strana 8

**Čl. VII**

**Povinné zverejňovanie objednávok a faktúr a doba ich zverejnenia**

**(1) Objednávky:**

1.1. Povinná osoba (ŽSK, OvZP) je povinná zverejniť na svojom webovom sídle, ak ho má zriadené, v štruktúrovanej a prehľadnej forme ďalej uvedené **údaje o vyhotovenej objednávke** tovarov, služieb a prác **bez ohľadu na hodnotu objednávky** a to do desiatich pracovných dní odo dňa vyhotovenia objednávky. **To neplatí:**
- ak objednávka súvisí s povinne zverejňovanou zmluvou, ktorá bola uzavretá po 01. 01. 2011
 (vrátane) a ktorá už bola zverejnená a nadobudla účinnosť zverejnením,

- ak objednávka súvisí so zmluvou, ktorá nie je podľa § 5a zákona o slobode informácií povinne
 zverejňovanou zmluvou.

**1.2.** Za objednávku sa na účely zverejňovania považuje aj prihláška na školenie, seminár, kurz, konferenciu a podobné podujatie, účasť na ktorých je spoplatnená (ďalej len ako „**prihláška“**).

**(2) Faktúry:**

2.1. Povinná osoba (ŽSK, OvZP) je povinná zverejniť na svojom webovom sídle, ak ho má zriadené, v štruktúrovanej a prehľadnej forme ďalej uvedené **údaje o doručenej faktúre** za tovary, služby a práce **bez ohľadu na hodnotu faktúry** a to do tridsiatich kalendárnych dní odo dňa zaplatenia faktúry. **To neplatí**,

- ak faktúra súvisí so zmluvou, ktorá nie je podľa § 5a zákona o slobode informácií povinne
 zverejňovanou zmluvou.

 **2.2.** Za faktúru sa považuje aj zjednodušená faktúra (doklad vyhotovený elektronickou registračnou pokladnicou) a dobropis k doručeným faktúram.

**(3)** Zverejnené údaje o objednávkach a faktúrach je povinná osoba (ŽSK, OvZP) povinná **zverejňovať nepretržite počas piatich rokov odo dňa ich zverejnenia**.

**Čl. VIII**

**Postup pri povinnom zverejňovaní objednávok a faktúr**

**Časť 1.**

**na Úrade ŽSK**

**Objednávky**

**(1)** Na Úrade ŽSK je **príslušný zamestnanec odboru vnútornej správy Úradu ŽSK, ktorý objednávku tovarov, služieb a prác vyhotovil**, povinný zaslať e-mailom príslušnému zamestnancovi OKaKV Úradu ŽSK, ktorý je poverený zverejňovaním informácií, bezodkladne po vyhotovení objednávky, **najneskôr do 5-tich pracovných dní** odo dňa jej vyhotovenia,  **údaje o vyhotovenej objednávke** a to vo forme **vyplnenia tabuľky, ktorá tvorí Prílohu č. 2** tohto metodického pokynu.

**(2)** Na Úrade ŽSK je **príslušný zamestnanec vecne príslušného odboru Úradu ŽSK, ktorý prihlášku vyplnil**, povinný zaslať e-mailom príslušnému zamestnancovi OKaKV Úradu ŽSK, ktorý je poverený zverejňovaním informácií, bezodkladne po vyhotovení (vyplnení) prihlášky a jej potvrdení zo strany ŽSK, **najneskôr do 5-tich pracovných dní** odo dňa jej vyhotovenia (vyplnenia) a potvrdenia zo strany ŽSK,  **údaje o vyhotovenej (vyplnenej) prihláške** a to vo forme **vyplnenia tabuľky, ktorá tvorí Prílohu č. 2** tohto metodického pokynu.

Metodický pokyn č. 1/2012 Žilinský samosprávny kraj Strana 9

**Faktúry**

**(3)** NaÚrade ŽSK je **príslušný zamestnanec odboru financií Úradu ŽSK**, povinný zaslať e-mailom príslušnému zamestnancovi OKaKV Úradu ŽSK, ktorý je poverený zverejňovaním informácií, bezodkladne po zaplatení faktúry/zaevidovaní doručeného dobropisu k faktúre/úhrade alebo preplatení zjednodušenej faktúry (doklad vyhotovený elektronickou registračnou pokladnicou), **najneskôr do 5-tich pracovných dní odo dňa zaplatenia faktúry**/zaevidovania dobropisu k faktúre/úhrade alebo preplatení zjednodušenej faktúry,  **údaje o doručenej faktúre/doručenom dobropise k faktúre/zjednodušenej faktúre** (doklad vyhotovený elektronickou registračnou pokladnicou) a to vo forme **vyplnenia tabuľky, ktorá tvorí Prílohu č. 3** tohto metodického pokynu.

**(4) Zamestnanci z vecne príslušného odboru**, ktorí k doručenej faktúre/doručenému dobropisu k faktúre/zjednodušenej faktúre vystavujú **kontrolný list na vykonanie finančnej kontroly**, sú povinní na kontrolnom liste o.i. uviesť aj tieto údaje, pokiaľ takéto údaje existujú: identifikáciu zmluvy, ktorá súvisí s faktúrou a číslo tejto zmluvy podľa čísla ŽSK v systéme Fabasoft a/alebo identifikáciu objednávky, na základe ktorej je fakturované spolu s uvedením čísla objednávky podľa číselníka objednávok ŽSK a/alebo identifikáciu faktúry podľa číselníka faktúr ŽSK, ktorá sa vzťahuje k doručenému dobropisu.

**Časť 2.**

**v OvZP**

**(1)** OvZP, ktoré majú zriadené webové sídla, upravia na svoje podmienky podrobnejší postup pri zverejňovaní údajov o vyhotovených objednávkach tovarov, služieb a prác a doručených faktúrach za tovary, služby a práce na svojich webových sídlach vo vnútorných predpisoch tak, aby zverejňovanie bolo v súlade so zákonom o slobode informácií, ako aj v súlade s týmto metodickým pokynom.

**Čl. IX**

**Spoločné, záverečné a prechodné ustanovenia**

**(1)** Všetci zamestnanci ŽSK (Úradu ŽSK) a všetci zamestnanci OvZP sú povinní oboznámiť sa s týmto metodickým pokynom, ako aj so znením zákona č. 382/2011 Z. z., ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), najmä s úplným znením zákona o slobode informácií; ako aj s nariadením vlády SR č. 498/2011 Z. z., ktorým sa ustanovujú podrobnosti o zverejňovaní zmlúv v Centrálnom registri zmlúv a náležitosti informácie o uzatvorení zmluvy.

**(2)** ŽSK (Úrad ŽSK) a OvZP sú povinní **zabezpečiť súlad zverejnenej zmluvy so skutočným stavom,** a rovnako sú povinní **zabezpečiť nesprístupnenie ustanovení zmluvy obsahujúcich informáciu, ktorá sa podľa zákona o slobode informácií nesprístupňuje**. Na Úrade ŽSK je povinný zabezpečiť súlad zverejnenej zmluvy so skutočným stavom, ako aj splnenie povinnosti nesprístupniť informáciu, ktorá sa podľa zákona o slobode informácií nesprístupňuje, ten odbor Úradu ŽSK, do ktorého vecnej príslušnosti zmluva patrí.

**(3)** Tento metodický pokyn sa vzťahuje na:

**- povinne zverejňovanú zmluvu uzavretú po 1. januári 2012 (vrátane),**

**- objednávku tovarov, služieb a prác vyhotovenú po 1. januári 2012 (vrátane),**

**- faktúru doručenú alebo zaplatenú po 1. januári 2012 (vrátane).**

**(4)** Tento metodický pokyn **nadobúda účinnosť 16. januára 2012**.

Metodický pokyn č. 1/2012 Žilinský samosprávny kraj Strana 10

**(5)** Nadobudnutím účinnosti tohto metodického pokynu sa zrušuje Metodický pokyn predsedu Žilinského samosprávneho kraja č. 2/2011 k povinnému zverejňovaniu zmlúv, objednávok a faktúr.

V Žiline dňa 12. januára 2012

 Ing. Juraj Blanár v.r.

 predseda ŽSK

1. Právnické osoby verejnej správy sú definované v § 3 zákona č. 523/2004 Z. z. o rozpočtových pravidlách verejnej správy. V územnej samospráve sa ako subjekty verejnej správy vykazujú obce a vyššie územné celky a nimi zriadené rozpočtové a príspevkové organizácie. [↑](#footnote-ref-1)
2. Povinné osoby sú definované v § 2 zákona o slobode informácií. [↑](#footnote-ref-2)
3. Zákon č. 200/1997 Z. z. o Študentskom pôžičkovom fonde v znení neskorších predpisov [↑](#footnote-ref-3)
4. § 74 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov [↑](#footnote-ref-4)
5. § 5 ods. 13 zákona č. 618/2003 Z. z. o autorskom práve a právach súvisiacich s autorským právom (autorský zákon) [↑](#footnote-ref-5)
6. § 9 ods. 2 zákona č. 384/1997 Z. z. o divadelnej činnosti [↑](#footnote-ref-6)
7. Webové sídlo je definované v ust. § 2 písm. aa) zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov nasledovne: *„Webovým sídlom je ucelený súbor webových stránok v správe jednej povinnej osoby, pričom webové sídlo má pridelenú najmenej jednu doménu; webové sídlo je prezentačným komponentom a technologickým rozhraním informačného systému verejnej správy.“* Podrobnosti o základných náležitostiach webového sídla sú uvedené aj vo výnose Ministerstva financií SR z 09.06. 2010 o štandardoch pre informačné systémy verejnej správy, ktorý je zverejnený v zbierke zákonov pod č. 312/2010 Z. z. [↑](#footnote-ref-7)
8. § 28 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) [↑](#footnote-ref-8)